Urmareste Modifică dimensiunea fontului: Play

Bistriţa, 10 sep /Agerpres/ - Fostul preşedinte al Curţii Constituţionale, Augustin Zegrean, şi-a manifestat intenţia de a candida în această iarnă pentru o funcţie de senator din partea PNL Bistriţa-Năsăud, filială din rândurile căreia a făcut parte până în anul 2007.



Preşedintele interimar al PNL Bistriţa-Năsăud, Robert Sighiartău, a declarat sâmbătă, pentru AGERPRES, că Zegrean a trimis o scrisoare de intenţie în acest sens, dar că nu a semnat şi o adeziune la partid.



"Vineri şi-a depus intenţia, scrisoarea. Nu a semnat adeziune la PNL, asta e interesant. Nu a semnat încă adeziunea. Trebuie să verific, a fost suspendat în perioada asta (cât a fost judecător la Curtea Constituţională - n.r.) şi devine membru direct... trebuie să verific. Intenţia şi-a depus-o, dar adeziune nu a semnat. O să am o discuţie cu dânsul", a spus Sighiartău.



Întrebat dacă o candidatură din partea lui Augustin Zegrean pentru PNL Bistriţa-Năsăud ar avantaja filiala, actualul lider al organizaţiei a preferat să nu se pronunţe înainte de a face un studiu sociologic.



"Nu avem niciun sondaj, niciun studiu sociologic, să vedem dacă ne avantajează sau nu. Şi normal că domnul Zegrean are o notorietate mare la nivelul ţării, dar încă nu ştiu dacă ne avantajează sau nu", a afirmat Robert Sighiartău.



Lista de candidaţi ai PNL Bistriţa-Năsăud pentru alegerile parlamentare va fi stabilită în cursul săptămânii viitoare, în cadrul unei şedinţe a Biroului Politic Judeţean.



Până la această dată, primul loc pe lista pentru Senat, care este şi eligibil, era disputat între actualul senator Dorin Dobra şi noul prim-vicepreşedinte al PNL Bistriţa-Năsăud, Ioan Turc, ambii provenind din vechiul PNL. AGERPRES/(A - autor: Tina Ţucui, editor: Florin Marin)